EFTA-Tilsynsmyndighedens henstilling

nr. 98/03/KOL

af 19. juni 2003

om et koordineret program for offentlig levnedsmiddelkontrol i 2003

EFTA-TILSYNSMYNDIGHEDEN,

som henviser til aftalen om Det Europæiske Økonomiske Samarbejdsområde (EØS), særlig artikel 109 og protokol 1,

som henviser til aftalen mellem EFTA-staterne om oprettelse af en Tilsynsmyndighed og en Domstol, særlig artikel 5, stk. 2, litra b), og protokol 1,

som henviser til den retsakt, der er omhandlet i punkt 50 i kapitel XII i bilag II til EØS-aftalen (Rådets direktiv 89/397/EØF af 14. juni 1989 om offentlig kontrol med levnedsmidler(1)), som ændret ved EØS-aftalens protokol 1, særlig artikel 14, stk. 3,

som har hørt EFTA-Tilsynsmyndighedens Levnedsmiddeludvalg,

og som tager følgende i betragtning:

(1) Med henblik på at sikre Det Europæiske Økonomiske Samarbejdsområdes funktion er det nødvendigt at tilrettelægge koordinerede levnedsmiddelkontrolprogrammer i EØS for at forbedre en harmoniseret gennemførelse af EØS-staternes offentlige kontrol.

(2) I sådanne programmer lægges der vægt på overensstemmelse med EØS-aftalens levnedsmiddellovgivning, beskyttelse af folkesundheden, forbrugerinteresser og fair handelspraksis.

(3) Ifølge artikel 3 i Rådets direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler(2) skal de laboratorier, som der henvises til i artikel 7 i direktiv 89/397/EØF, opfylde kriterierne i EN 45000-standarderne, som nu er erstattet af EN ISO 17025:2000.

(4) Resultaterne af den samtidige gennemførelse af nationale programmer og koordinerede programmer kan give oplysninger og erfaring, som kan danne grundlaget for fremtidige kontrolaktiviteter og fremtidig lovgivning.

(5) I Kommissionens henstilling 2003/10/EF af 10. januar 2003 om et koordineret program for offentlig levnedsmiddelkontrol i 2003(3), indeholder den foreslåede kontrol med mærkning af olieprodukter fremstillet af oliven henvisning til fire fællesskabsforordninger, som ikke er inkorporeret i EØS-aftalen. Men da en henvisning til disse forordninger kunne være til støtte for den offentlige kontrol med, om olieprodukter er korrekt mærket, er henvisningerne til disse forordninger også indeholdt i EFTA-tilsynsmyndighedens henstilling til EØS-landene.

(6) De foreslåede programmer for kontrol med sikkerheden i forbindelse med fiskerivarer er baseret på akter, som der henvises til i kapitel I, bilag I til EØS-aftalen. Liechtenstein er undtaget fra bestemmelserne i kapitel I, og som følge deraf er denne del af henstillingen ikke rettet til Liechtenstein,

HENSTILLER TIL EFTA-STATERNE:

1. at de i 2003 gennemfører tilsyn og kontrol, bl.a. prøveudtagning og analyse af disse prøver på laboratorier, når dette er påkrævet, med henblik på:

- at overvåge, om olivenolie er tydeligt og korrekt mærket i overensstemmelse med EØS-reglerne

- at vurdere sikkerheden ved visse fiskerivarer (den bakteriologiske sikkerhed ved kogte krebsdyr og bløddyr og histaminindholdet i fiskearter af familierne Scombridae, Clupeidae, Engraulidae og Coryphaenidae)

2. at de, selv om det i denne henstilling ikke er fastsat, hvor mange prøveudtagninger og/eller tilsyn, der skal foretages, sikrer, at der foretages tilstrækkeligt mange til at give et overblik over det pågældende emne

3. at de tilvejebringer de krævede oplysninger og følger udformningen af registreringsskemaerne i bilagene til denne henstilling for derved i højere grad at gøre resultaterne sammenlignelige. Oplysningerne bør sendes til EFTA-Tilsynsmyndigheden senest den 1. maj 2004 ledsaget af uddybende forklaringer.

4. Levnedsmidler, der skal analyseres i medfør af dette program, bør forelægges laboratorier, der opfylder bestemmelserne i artikel 3 i direktiv 93/99/EØF. Hvis der imidlertid i en EFTA-stat ikke findes laboratorier, der kan påtage sig bestemte analyser, som er omfattet af denne henstilling, kan denne stat også udpege andre laboratorier, som kan udføre disse analyser.

ANVENDELSESOMRÅDE OG METODER

A. Mærkning af olie fremstillet af oliven

1. Programmets anvendelsesområde

I 2001 blev der konstateret et problem med kontaminering af polycykliske aromatiske kulbrinter (PAH'er som f.eks. benzo-a-pyren) i den lavkategoriolie, der kendes som olie af olivenpresserester. EFTA-staterne påviste ved deres undersøgelser et problem ved mærkningen af forskellige kategorier af olie fremstillet af oliven, hvor der herskede forvirring med hensyn til olie af olivenpresserester, olivenolie og jomfruolie. Dette gjorde det vanskeligt at styre kontamineringsproblemet. Der blevet fundet ukorrekte eller vildledende varemærkninger vedrørende kategorien/kategorierne af olie i de markedsførte produkter. Det blev endvidere påvist, at der muligvis foregik ulovlig blanding af lavkategoriolie med produkter af højere kategori. Ikke alene vildleder dette forbrugerne, men det udgør også en risiko for folkesundheden, når der eventuelt forekommer kontamineret lavkategoriolie.

Formålet med denne del af programmet er at kontrollere, om olieprodukter fremstillet af oliven er korrekt mærket, for at sikre, at der ikke foregår ulovlig blanding med anvendelse af muligvis kontamineret lavkategoriolie, som evt. kan udgøre en sundhedsrisiko for forbrugerne. Det vil medvirke til risikostyringen i forhold til eventuelt kontamineret olie og til at undgå vildledning af forbrugerne.

2. Prøveudtagnings- og analysemetoder

EFTA-staternes kompetente myndigheder bør gennemføre kontrol, om muligt inkl. dokumentkontrol, i produktionsleddet inden markedsføringen, i detailleddet vedrørende produkter til direkte salg til forbrugerne og på relevante steder i engrosleddet vedrørende produkter bestemt til storkøkkener og lignende. Formålet med kontrollen er at verificere, om mærkningen af olie fremstillet af oliven er nøjagtig for så vidt angår kategorien/kategorierne af olie i produktet i henhold til Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(4), Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(5) og Kommissionens forordning (EF) nr. 1019/2002 af 13. juni 2002 om handelsnormer for olivenolie(6). Forordning nr. 136/66/EØF og (EF) nr. 1019/2002 er ikke en del af EØS-aftalen.

Der bør udtages prøver, der analyseres med henblik på at bestemme oliebestanddelene i henhold til Kommissionens forordning (EØF) nr. 2568/91(7) og (EF) nr. 796/2002(8). Disse to forordninger er ikke en del af EØS-aftalen.

Det er op til EFTA-staternes kompetente myndigheder at vurdere, på hvilket niveau prøverne generelt skal tages.

Resultaterne af kontrollen skal registreres på skemaet i bilag I til denne henstilling.

B. Sikkerheden ved fiskerivarer: den bakteriologiske sikkerhed ved kogte krebsdyr og bløddyr

1. Programmets anvendelsesområde

Den mikrobiologiske kvalitet af kogte krebsdyr og bløddyr er ofte kritisk. Disse produkter kan typisk danne grundlag for vækst af mange forskellige mikroorganismer. Dertil kommer, at særlige produktionsforhold, f.eks. kogning om bord på fiskerfartøjer, nedkøling med havvand, intensiv behandling og lang transport, gør dem modtagelige for uønsket mikrobiologisk kontaminering og vækst.

I Kommissionens beslutning 93/51/EØF(9) er der fastsat nogle mikrobiologiske kriterier for de pågældende produkter. Kriterierne omfatter slutproduktkriterier for Staphylococcus aureus og Salmonella og forarbejdningskriterier for Escherichia coli, termotolerante coliforme bakterier og mesofile aerobe bakterier. På det seneste er der i særlig grad blevet fokuseret på risikoen for menneskers sundhed i forbindelse med forekomst af patogen Vibrio parahaemolyticus i denne produkttype. Der foreligger dog endnu ikke tilstrækkelige videnskabelige oplysninger til, at der kan fastsættes kriterier i EU-lovgivningen for denne patogen/produkt-kombination.

Formålet med denne del af programmet er at undersøge den mikrobiologiske sikkerhed ved kogte krebsdyr og bløddyr med henblik på at fremme et højt forbrugerbeskyttelsesniveau og at indsamle oplysninger om prævalensen af patogene mikroorganismer og indikatormikroorganismer i de pågældende produkter.

2. Prøveudtagnings- og analysemetoder

Undersøgelserne bør omfatte kogte krebsdyr og bløddyr, inden de markedsføres, i produktionsleddet og i markedsføringsleddet. Medlemsstaternes kompetente myndigheder bør udtage repræsentative prøver af produkterne i produktionsleddet og i detailleddet med henblik på at kontrollere forekomsten af Salmonella og kimtallet for Staphylococcus aureus og Escherichia coli og totalkimtallet for Vibrio parahaemolyticus. Stikprøverne, som hver udgør mindst 100 g, bør behandles på en hygiejnisk måde, anbringes i kølebeholdere og straks sendes til laboratoriet med henblik på analyse.

Det er op til EFTA-staternes kompetente myndigheder at vurdere, på hvilket niveau prøverne generelt skal tages.

Laboratorierne har lov til selv at vælge, hvilken metode de vil anvende, under forudsætning af at resultaternes kvalitet svarer til de mål, der skal nås. Med hensyn til påvisning af Salmonella henstilles det, at man anvender den seneste udgave af ISO 6579-standarden, med hensyn til Staphylococcus aureus henstilles det, at man anvender den seneste udgave af EN/ISO 6888-1,2-standarden, med hensyn til Escherichia coli henstilles det, at man anvender den seneste udgave af ISO 16649-1,2,3-standarden, og med hensyn til Vibrio parahaemolyticus henstilles det, at man anvender den seneste udgave af ISO 8914-standarden med MPN-metode(10). Der kan også anvendes andre tilsvarende metoder, der er anerkendt af de kompetente myndigheder.

Resultaterne af kontrollen bør registreres på skemaet i bilag II til denne henstilling.

C. Sikkerheden ved fiskerivarer: histaminindholdet i visse fiskearter

1. Programmets anvendelsesområde

Forbrugerne kan blive syge af at indtage fiskerivarer, der har et højt histaminindhold. Histaminer og andre aminer dannes som følge af visse bakteriers vækst, der skyldes uhensigtsmæssige tids- og temperaturforhold og uhygiejnisk praksis i forbindelse med høst, opbevaring, forarbejdning og distribution af fiskerivarer. Fisk af familierne Scombridae, Clupeidae, Engraulidae og Coryphaenidae, der omfatter tun, sardin, makrel, søøre osv., er dem, der hyppigst forårsager fødevareforgiftning på grund af deres store indhold af aminosyren histidin, som anses for forløber for histamin. I Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(11) fastsættes der sikkerhedskrav vedrørende de tilladte grænseværdier for histamin, prøveudtagning og analysemetoder.

Formålet med denne del af programmet er at kontrollere, om markedsførte fiskerivarer overholder de grænseværdier for histamin, der er fastsat i EØS-lovgivningen, med henblik på at sikre et højt forbrugerbeskyttelsesniveau.

2. Prøveudtagnings- og analysemetoder

EFTA-staterne bør foretage kontrol på auktioner og engrosmarkeder, produktionsvirksomheder og i detailleddet med henblik på at kontrollere, om fiskerivarer overholder nedenstående grænseværdier for histamin. Kontrollen bør omfatte fisk af familierne Scombridae, Clupeidae, Engraulidae og Coryphaenidae, såvel ferske som frosne og både tilberedte, forarbejdede og konserverede.

I henhold til direktiv 91/493/EØF skal der udtages ni prøver af hvert parti. De skal opfylde følgende krav:

- middelværdien må ikke være over 100 ppm

- to prøver kan have en værdi på over 100 ppm, men under 200 ppm

- ingen prøve må have en værdi på over 200 ppm.

Produkter, der har gennemgået en behandling med enzymmodning i saltlage, kan dog have et højere histaminindhold, men det må ikke overstige det dobbelte af ovennævnte værdier.

Undersøgelser bør foretages efter pålidelige, videnskabeligt anerkendte metoder, såsom højtryksvæskekromatografi (HPLC).

Det er op til EFTA-staternes kompetente myndigheder at vurdere, på hvilket niveau prøverne generelt skal tages.

Resultaterne af kontrollen bør registreres på skemaet i bilag III til denne henstilling.

Denne henstilling er rettet til Island og Norge og til Liechtenstein, hvad angår programmet for mærkning af olivenolie.

Udfærdiget i Bruxelles, den 19. juni 2003.

På EFTA-Tilsynsmyndighedens vegne

Niels Fenger

Direktør

(1) EFT L 186 af 30.6.1989, s. 23.

(2) EFT L 290 af 24.11.1993, s. 14.

(3) EFT L 7 af 11.1.2003, s. 76.

(4) EFT L 109 af 6.5.2000, s. 29.

(5) EFT 172 af 30.9.1966, s. 3025/66.

(6) EFT L 155 af 14.6.2002, s. 27.

(7) EFT L 248 af 5.9.1991, s. 174.

(8) EFT L 128 af 15.5.2002, s. 8.

(9) EFT L 13 af 21.1.1993, s. 11.

(10) Der anvendes en 3 x 3 MPN-metode med alkalisk saltpeptonvand (ASPW) som berigelseskultur på følgende måde: Der fremstilles en første 10-1-suspension af fødevaren samt to tifoldsfortyndinger heraf (dvs. 10-2- og 10-3-suspensioner), hvor ASPW anvendes som fortyndingsvæske. For hver fortynding tilsættes 1 ml til hvert af 3 rør, der indeholder 9 ml af enkeltstyrke-ASPW. Procedurerne for inkubation, subkultur og identifikation gennemføres ifølge ISO 8914. Et rør, der viser en bekræftet forekomst af V. parahaemolyticus, betragtes som positiv. MPN-tabeller findes i bilag B til ISO 4831. Multiplikation af MPN-indekset med 10 giver V. parahaemolyticus-kimtallet pr. gram.

(11) EFT L 268 af 24.9.1991, s. 15.

BILAG I

>PIC FILE= "L_2003227DA.005302.TIF">

BILAG II

>PIC FILE= "L_2003227DA.005402.TIF">

BILAG III

>PIC FILE= "L_2003227DA.005502.TIF">